সন্দেহজনক ভোটার (ডি ভোটার) সংক্রান্ত কেন্দ্রীয় বিজ্ঞপ্তির পরিপ্রেক্ষিতে বিজয় মিছিল বের করল করিমগঞ্জ জেলা বিজেপি। আজ দলের নেতা-কর্মীরা দলীয় প্রতীক নিয়ে মিছিলে যোগ দেন। আতসবাজি ফাটিয়ে উৎসব চলে। জেলা কংগ্রেস সভাপতি সতু রায়ের বিরুদ্ধে মিছিল থেকে স্লোগানও ওঠে। উল্লেখ্য, কেন্দ্রের এই বিজ্ঞপ্তির সমালোচনা করেছিলেন সতুবাবু। প্রদেশ বিজেপির উপ-সভাপতি মিশনরঞ্জন দাস বলেন, ‘‘নরেন্দ্র মোদী তাঁর সমস্ত প্রতিশ্রুতি অক্ষরে অক্ষরে পালন করছেন।’’ কয়েক মাসের মধ্যেই কেন্দ্রীয় সরকার প্রতিবেশী রাষ্ট্র থেকে আসা হিন্দুদের শরণার্থীর মর্যাদা দেবে বলেও তিনি দাবি করেন।